钦定古今图书集成/明伦汇编/氏族典/第263卷 > 王廷凑
## 钦定古今图书集成/明伦汇编/氏族典/第263卷 > 王廷凑

按《唐书王廷凑传》：“廷凑本回纥阿布思之族，隶安东
都护府。曾祖五哥之为李宝臣帐下，骁果善斗，王武
俊养为子，故冒姓王，世为裨将。廷凑生骈胁沈鸷少
言。田弘正至镇州，诏以度支缗钱百万劳军，不时致，
廷凑暴其稽，以观众心，众果怨，由是害弘正。穆宗怒，
以弘正子布为魏博节度使，率军进讨，仍敕横海昭
义、河东义武军并力。”会朱克融囚张弘靖，以幽州乱，
乃合从拒王师。当是时，帝赐赉无艺，府帑空，既集诸
道兵，调发火驰，民不堪其劳。廷凑乘间夺转运车六
百乘，食愈困，战辄溃。明年，魏牙将史宪诚叛田布，众
溃于南宫，帝不得已，乃赦廷凑。廷凑既原，则稍挺，与
克融、宪诚深相结为辅。车援李同捷逆命，幽、魏、徐、兖
兵讨之，廷凑稍畏，表上景州。帝方厌兵，赦之，悉复官
爵。久之，进兼太子太傅、太原郡公。太和八年，死军中，
以元逵请命，帝听袭节度。